b'\n_START_ARTICLE_\nBurs\xc3\xb8 Kirke\n_START_SECTION_\nTag\n_START_PARAGRAPH_\nKirkens tag er temmelig stejlt, afsluttet i \xc3\xb8st og vest med smukke trappegavle, gesimsfriser, tv\xc3\xa6rb\xc3\xa5nd og konsoller.\n_START_SECTION_\nS\xc3\xa6rlige genstande og inventar\n_START_PARAGRAPH_\nIndenfor d\xc3\xb8ren mellem v\xc3\xa5benhus og kirkeskib ligger en gravsten i gulvet, som i midten b\xc3\xa6rer Jesu monogram med \xc3\xa5rstallene 1744-55 og bogstaverne I.A.S.S.\n_START_SECTION_\nD\xc3\xb8befont\n_START_PARAGRAPH_\nD\xc3\xb8befonten er ottekantet og rigt prydet med stiliseret l\xc3\xb8vv\xc3\xa6rk, udhugget i gullandsk marmor. Den er anbragt direkte overfor indgangsd\xc3\xb8ren i en fordybning i gulvet i nichen til den tidligere kvindeindgang.\n_START_SECTION_\nKalkmaleri\n_START_PARAGRAPH_\nP\xc3\xa5 kirkens nordmur er afd\xc3\xa6kket et us\xc3\xa6dvanligt motiv i kalkmaleri \xe2\x80\x93 en s\xc3\xa5kaldt n\xc3\xa5destol, hvilket vil sige en billedlig fremstilling af Gud Fader, der siddende p\xc3\xa5 sin himmelske trone holder den korsf\xc3\xa6stede Kristus foran sig.\n_START_SECTION_\nPr\xc3\xa6dikestol\n_START_PARAGRAPH_\nForsynet med L\xc3\xbctzowsl\xc3\xa6gtens v\xc3\xa5benskjold i kobber. Trappen op til pr\xc3\xa6dikestolen g\xc3\xa5r gennem triumfbuen.\n_START_SECTION_\nAlter\n_START_PARAGRAPH_\nBurs\xc3\xb8 kirkes altertavle-maleri er fra 1836 og ikke af h\xc3\xb8j kvalitet. Det viser Jesus i Getsemane have. Faktisk er altertavlen konsekvent blevet omtalt som et "tarvelig" eller "j\xc3\xa6vn" i samtlige trykte kilder._NEWLINE_Rammen om maleriet er til geng\xc3\xa6ld smukke ornamenter udhamret i kobber._NEWLINE_Baggrunden for billedet er som f\xc3\xb8lger: Hendrick Kock var Frederik IV\'s hofmaler og \xc3\xa9n af baroktidens store danske mestre. I 1730-31 udf\xc3\xb8rte han en altertavle, der viser Kristus p\xc3\xa5 Oliebjerget. Den kan man stadig se gengivet i Sankt Petri Kirke, og dens centrale motiv er ikke til at tage fejl af \xe2\x80\x93 det er den samme siddende Jesus omgivet af de samme to engle. Man kan ikke komme til at sammenligne den med originalen, for den gik til grunde under K\xc3\xb8benhavns bombardement i 1807. Det nuv\xc3\xa6rende billede i Sankt Petri Kirke er en kopi. \xe2\x80\x93 Hvilket vil sige, at Burs\xc3\xb8s altertavle (udf\xc3\xb8rt 19 \xc3\xa5r senere) er en kopi af en kopi.\n_START_SECTION_\nSkrevne beretninger\n_START_PARAGRAPH_\nP\xc3\xa5 landemodet i Maribo 1567 befalede kongens lensmand Albert Oxe, at alle Lollands kirker skulle efterses, og at en fortegnelse skulle udarbejdes over deres mangler og skader. Provst J\xc3\xb8rgen Christensen skrev f\xc3\xb8lgende i sin visitatsbog:_NEWLINE_"Ved denne visitats blev iblandt alle Fuglse herreds kirker Burs\xc3\xb8 befunden at v\xc3\xa6re den armeste og mest forfaldne. Burs\xc3\xb8 m\xc3\xa6nd havde 15 t\xc3\xb8nder \xc3\xb8l, som kaldes alminds\xc3\xb8l, at slemme og demme over, helst om l\xc3\xb8rdagen, hvilket \xc3\xb8l var bedre at bruges til kirkens bygning."_NEWLINE_I deres beretning til lensmanden om kirkesynet skrev provsterne i 1586 om Burs\xc3\xb8 kirke:_NEWLINE_"Denne kyrche er m\xc3\xb8git arm, gandske oc aldelis bygfeldig oc br\xc3\xb8thafftig p\xc3\xa5 mur, tag, bielcker, sparrer, klockehuset, kyrcheloft, wobenhuset, stole, altarkleder, liusestager, kiste oc skaff att foruare udi kyrchens kald, disk og messe kleder etc etc. De skal denne kyrche icke komme til sin rette bygd og hessd met hundrede dalers bekostning oc mere. \xe2\x80\x93 Kyrchen haffuer udi forraad aff egen indkomst 18 daler. Item noh 33 daler, som sognemende haffuer seg met scrifftligen forplictede at wille forhielpe til kyrchens bygning. De haffuer sognepr\xc3\xa6sten Hr. Anders Maas dreffuit udi antword, lydendis ocsaa om det, forrhet er."_NEWLINE_Samtidig klagede provsterne over, at kirkeg\xc3\xa5rden kun var hegnet med tj\xc3\xb8rn, der ikke kunne hindre at svin br\xc3\xb8d ind og rodede omkring gravene. Derfor bad de om, "at den christne \xc3\xb8vrighed ville overveje og bet\xc3\xa6nke saadan lejlighed, at christne menneskers lig og grave maatte blive med fred og \xc3\xa6rlighed, som det b\xc3\xb8r sig."'